Alexander Kerensky

Polaiteoir Rúiseach ab ea Alexander Kerensky (Rúisis: Алекса́ндр Фёдорович Ке́ренский, Aleksandr Fëdorovič Kerenskij;  4 Bealtaine 1881 – 11 Meitheamh 1970 i Nua Eabharc), idir oifigeach agus réabhlóidí. Bhí sé i gceannas ar Shóivéid Petrograd ar dtús, agus ansin ar Rialtas Sealadach na Rúise i ndiaidh Réabhlóid na Feabhra. 

An rialtas sealadach, 1917
clé|mion|235x235px|1917
B'é an fhadhb a bhain leis an rialtas seo ná nár éirigh siad as an gcogadh, cé go raibh tuirse ar mhuintir na Rúise ar fad i ndiaidh bhlianta fada an chogaidh. Ó bhí na Boilséivigh ag gealladh síochána, fuair siad cuid mhaith tacaíochta dá gcuid iarrachtaí an Rialtas Sealadach a chur ar ceal. 

Bhí Kerensky ag déanamh a dhíchill leis na saighdiúirí a choinneáil i mbun troda, agus ní raibh caill ar bith air mar óráidí. Spreag sé an t-arm an uair dheireanach i rith an ionsaí i Mí Iúil. Ar dtús, bhí ag éirí leo, ach diaidh i ndiaidh, thráigh an soláthar orthu, agus bhí na Gearmánaigh ábalta an t-ionsaí a stopadh.

Nuair a bhí teipthe ar an ionsaí, thosaigh an t-arm ag titim as a chéile le linn na "laethanta i Mí Iúil", mar is gnách a thabhairt ar an tréimhse i ndiaidh na teipe. Chuathas ar stailc ina lán áiteanna, agus thosaigh na trioblóidí sna cathracha. D'fhéach Kerensky leis na Boilséivigh a chaitheamh i dtóin phríosúin, ach ní raibh na ginearáil róshásta comhoibriú leis a thuilleadh. Ansin, chinn an Ginearál Lavr Kornilov ar Chathair Pheadair a ghabháil "leis an tsíocháin a chur ar bun arís". 
clé|mion|256x256px|Fuair Kerensky tearmann sna Stáit Aontaithe:   Washington, D.C.,  21. Aib. 1938
B'fhearr le Kerensky na Boilséivigh féin ná deachtóireacht Kornilov, agus mar sin, scaoil sé saor na Boilséivigh arís eile, le go gcabhróidís leis coup d'état an ghinearáil a chosc. Ansin, thréig na Cosacaigh Kornilov, agus ní raibh arm ag an nginearál a thuilleadh.
mion|clé|213x213px|Kerensky le Deni, 1917

Réabhlóid Dheireadh Fómhair
Cúpla seachtain i ndiaidh na heachtra seo, shealbhaigh Lenin agus na Boilséivigh an chumhacht sa Rúise i Réabhlóid Dheireadh Fómhair. D'éalaigh Kerensky ón gcathair nuair a chonaic sé céard a bhí ag tarlú, agus d'fhág sé an chuid eile den Rialtas Sealadach sáinnithe sa Phálás Geimhridh.  

 Tearmann 
Theith Kerensky as an tír nuair a shealbhaigh na Boilséivigh an chumhacht.  Fuair sé tearmann ar dtús sa Fhrainc. Theith sé arís sa bhliain 1940 nuair  a bhris an Dara Cogadh Domhanda amach.  

Lonnaigh Kerensky sna Stáit Aontaithe agus d'fhan sé ansin a raibh fágtha dá shaol. Bhí sé ag léachtóireacht faoi stair na Rúise, agus scríobh sé cúpla leabhar faoin Rúis agus faoi imeachtaí na réabhlóide.  

D'éag Kerensky  i Nua-Eabhrac sa bhliain 1970 (artairiscléaróis). 

Féach freisin
 Réabhlóid na Rúise
 Réabhlóid na Feabhra
 Réabhlóid Dheireadh Fómhair
 Lavr Kornilov

Tagairtí

 Naisc sheachtracha 

Catagóir:Daoine a rugadh i 1881
Catagóir:Básanna i 1970
Catagóir:Críostaithe
Catagóir:Dlíodóirí Rúiseacha
Catagóir:Fir
Catagóir:Polaiteoirí na Rúise
Catagóir:Réabhlóid na Rúise
Catagóir:Réabhlóidithe
Catagóir:Sóisialaithe